钦定古今图书集成/明伦汇编/闺媛典/第027卷 > 皇清 > 成青坛妻蒋氏
## 钦定古今图书集成/明伦汇编/闺媛典/第027卷 > 皇清 > 成青坛妻蒋氏

按《大名县志》：蒋氏，山东临清州人，肥乡令弘于女孙。幼而失怙，端静寡言笑。年十六，归成青坛，事继姑处妯娌克谐。以孝。翁文穆官翰林，清约诸子分爨计口授食，不能供朝夕。青坛少病，常卧山园萧寺，一切家事皆蒋勾当。青坛尝不第，阅落卷不胜愤惋。蒋曰：“惩今之所以失，知后之所以得，何郁郁也！” 青坛感奋，益力于学。文穆忤逆珰，罢官。学使者，珰党也，青坛欲避之，蒋曰：“避之则益疑，奈何启小人之疑？” 从之。已，随文穆至。

京邸，会京城被围，有劝青坛携蒋归者，蒋力争，言无舍父母保妻子之理，人皆叹服。文穆卒，居丧尽礼，同青坛茹素三年。辛巳，岁大饥，储谷仅数十石，悉出赡贫，称贷糊口，蒋躬咽糠秕，茹野蔌。青坛成进士，久居馆职，蒋助理家事，阃教肃然。癸巳，青坛入政府，调剂风波，惟蒋是赖。丁酉秋试，仲子光文战不捷，蒋喜之。既而闱祸作，人服其识。壬寅冬，青坛感疾，蒋亦久病，强起侍汤药。青坛知其惫，令少息。蒋故示神旺，不惮劳瘁，而病益剧，竟至不起，以康熙癸卯六月终。